НАЦРТ ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА УСТАНОВИТЕ

Скопје, април 2021 година

ВОВЕД

1. ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Јавните установи се регулирани со Законот за установите („Службен весник на Република Македонија” бр. 32/05, 120/05 и 51/11).

Установа е форма на организирање заради вршење на јавна услуга како дејност која не е подведена под трговска дејност утврдена со закон(нестопанска дејност) и која може со закон да биде утврдена како дејност од јавен интерес.

Установата може да биде јавна, приватна и мешовита.

Јавна установа може да основа Република Северна Македонија со средства во државна сопственост како државна (национална) установа, општина или градот Скопје со средства во сопственост на општината, односно градот Скопје како општинска јавна установа, односно јавна установа на градот Скопје (во натамошниот текст: јавна установа). Приватна установа (во натамошниот текст: приватна установа) може да основа домашно и странско правно и физичко лице со средства во приватна сопственост. Мешовита установа може да основа Република Северна Македонија со средства во државна сопственост, општина или градот Скопје со средства во сопственост на општината, односно градот Скопје и домашно и странско правно и физичко лице со средства во приватна сопственост. Соосновачите на мешовита установа стекнуваат основачки удел во установата

Органи на установите се:

* Управен одбор (орган на управување),
* Директор,
* Орган за внатрешна контрола (орган за надзор) и
* други органи утврдени со закон и статутот на установата.

Ако со друг закон поинаку не е определено, органот на управување на установата го сочинуваат претставници на основачот и најмалку една третина од членовите - претставници на стручниот орган доколку со закон е пропишано да се формира таков орган во установата. Органот на управување има најмалку три, а најмногу 15 члена. Бројот, составот, начинот на избор на членовите, траењето на мандатот, надлежноста и начинот на одлучувањето на органот на управување се уредуваат со закон и статутот на установата.

За претседател и член на орган на управување, односно директор на јавна установа не може да биде именувано лице на кое со правосилна одлука му е изречена казна затвор заради кражба, измама, издавање на чек без покритие, злоупотреба на довербата, фалсификат, лажна изјава дадена под заклетва, освен ако му биде избришана осудата, лице на кое со судска пресуда му е забрането вршење на јавна услуга, како и лице кое било член на орган на управување или носител на раководна функција во установа од јавен интерес која престанала со стечај. Неспојливи се функцијата претседател и член на орган на управување, односно директор на јавна установа со функциите претседател и членови на Владата на Република Северна Македонија, како и со функциите градоначалник на општина, односно на градот Скопје.

За вршење внатрешна контрола на работењето на установата се формира орган за надзор. Органот за надзор има најмалку три, а најмногу пет члена кои ги именува, односно разрешува основачот. За членови на органот за надзор можат да се именуваат лица кои немаат засновано работен однос во установата, имаат високо образование и поседуваат знаења и искуство особено од областа на дејноста што ја врши установата. Одредбите за избор на членови на органот на управување се однесуваат и на членовите на органот за надзор.

Установата може да има стручен орган кога тоа со закон е пропишано. Составот, начинот на формирањето и надлежноста на стручниот орган се утврдуваат со статутот на установата во согласност со закон.

Одредбите на Закон за установите имаат супсидиерна примена и се применуваат доколку со друг закон поинаку не е уредено. Законот за установите содржи услови за назначување на членови на органи на управување, директори, членови на органите за надзор, како и упатувачки одредби за формирање и надлежност на стручни органи. Сепак условите за назначување на членови на органи на управување и органи за надзор се премногу општи и не се поврзани со самата надлежност на јавните установи. Во однос на назначувањето на овие лица, недостасува мерит процедура, односно не е регулирана постапка за избор на најдобар кандидат, во случаи кога има повеќе кандидати за една позиција. Во однос на разрешувањето, законот содржи услови за разрешување како на директорите на јавните установи, така и на членовите на органите на управување и органите за надзор.

II. ЦЕЛИ, НАЧЕЛА И ОСНОВНИ РЕШЕНИЈА

Целта на овие измени на Законот за установите е да се воспостави транспарентна процедура за селекција и назначување на членови на органи на управување и на органите за надзор во јавните установи. Законот ги зајакнува критериумите за членови на органи на управување и органи за надзор, го намалува нивниот број, како и утврдува профил на лица кои можат да членуваат во нив.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГ ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Со оглед на тоа што со предложените измени и дополнувања на Законот за установите се предлага намалување на бројот на членови на органи на управување и органите за надзор во јавни установи, законот нема да бара никакви дополнителни средства од Буџетот на Република Северна Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНОТО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон, не се потребни дополнителни финансиски средства.

НАЦРТ ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА УСТАНОВИТЕ

**Член 1**

Во Законот за установите („Службен весник на Република Македонија” бр. 32/05, 120/05 и 51/11), членот 42 се менува и гласи:

Ако со друг закон поинаку не е определено, органот на управување на установата го сочинуваат претставници на основачот и најмалку една третина од членовите - претставници на стручниот орган доколку со закон е пропишано да се формира таков орган во установата.

Органот на управување има најмалку три, а најмногу 15 члена.

Органот на управување на јавна установа има најмалку три, а најмногу 5 члена, избрани од страна на основачот.

За претседател и член на органот на управување на јавна установа може да биде именувано лице кое ги исполнува следниве услови:

* е државјанин на Република Северна Македонија,
* има стекнати најмалку 240 кредити според ЕКТС или завршен VII/1 степен образование во соодветната област и
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

Покрај општите услови од ставот (4) на овој член, членовите на органот на управување во јавната установа избрани од основачот треба да имаат и соодветно работно искуство, и тоа:

* еден член на органот на управување треба да има најмалку пет години работно искуство во областа на дејноста на јавната установа;
* еден член на органот на управување треба да има најмалку пет години работно искуство, од кои најмалку три години искуство со финансиско раководење;
* еден член на органот на управување треба да има најмалку пет години работно искуство, од кои најмалку три години искуство од правни работи.

Бројот, составот, начинот на избор на членовите, траењето на мандатот, надлежноста и начинот на одлучувањето на органот на управување се уредуваат со закон, одлука и статутот на установата.

**Член 2**

По членот 42 се додаваaт два нови членови 42-а и 42-б, кои гласат:

Член 42-а

За избор на претседател и членови на органот на управување на јавна установа основачот на својата веб страна распишува јавен повик за пријавување на заинтересирани лица, три месеци пред истекот на мандатот на постојните членови.

На јавниот повик од ставот 1 на овој член може да се пријават сите заинтересирани кандидати, а со пријавата мора да приложат мотивационо писмо и кратка биографија.

Формата и содржината на јавниот повик од став 1 на овој член, начинот на поднесување на пријавата, начинот на селекција на кандидати, како и други прашања во врска со спроведувањето на постапката за избор на претседател и членови на органот на управување, како и вкупниот број, составот, траењето на мандатот, надлежноста и начинот на одлучувањето на органот на управување во јавна установа се уредуваат со закон, односно одлука и со статутот на установата.

Доколку основачот на јавната установа го распушти органот на управување, согласно член 58, до избор на нови членови може да назначи вршители на должност членови на органот на управување со лица кои ги исполнуваат законските услови за членови.

Вршителите на должноста членови на орган на управување во јавна установа ја вршат должноста до избор на нови членови, а најдолго шест месеци од денот на нивното именување.

Член 42 - б

Незадоволните кандидати од постапката за селекција за членови на орган на управување во јавна установа имаат право на жалба до Државната комисија за одлучување во управна постапка и постапка од работен однос во втор степен, во рок од 15 дена од денот на објавување на одлуката.

**Член 3**

Во членот 43 ставот 2 се брише, ставот 3 станува став 2 и по став 2 се додаваат нови ставови (3) и (4) кои гласат:

Членовите на органот на управување на јавна установа имаат право на надомест за својата работа, врз основа на присуство на седници.

Висината на надоместот за претседателот и членовите на органот на управување во јавна установа со посебна одлука го утврдува основачот.

**Член 4**

Член 54 се менува и гласи:

За вршење контрола на материјално - финансиското работење на установа се формира орган за надзор.

Органот за надзор има најмалку три, а најмногу пет члена кои ги именува, односно разрешува основачот.

За членови на органот за надзор се именуваат лица кои немаат засновано работен однос во установата, имаат високо образование и поседуваат знаења и искуство особено од областа на дејноста што ја врши установата.

Органот за надзор во јавна установа е составен од три члена и тоа:

* еден член дипломиран економист со пет години работно искуство,
* еден член дипломиран правник со пет години работно искуство на правни работи и правна усогласеност и
* еден член со образование во областа на дејноста на јавната установа.

За член на органот за надзор во јавна установа може да биде именувано лице кое покрај условите од ставот 4 на овој член ги исполнува и следните услови:

* е државјанин на Република Северна Македонија и
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

Постапката за именување на членови на органот за надзор во јавна установа е идентична на онаа за именување на членови на орган на управување во јавна установа.

Одредбите на членот 43 од овој закон се однесуваат и на членовите на органот за надзор.

**Член 5**

Членовите на органите на управување и на органите за надзор на јавните установи именувани до денот на започнување со примена на овој закон ја извршуваат својата функција се до денот на истекувањето на нивниот мандат, согласно со законите по кои се избрани, односно именувани.

**Член 6**

Измените во посебните закони,подзаконските акти, како и статутите на јавните установи со цел усогласување со овој закон ќе се донесат во рок од шест месеци од денот на влегувањето во сила на овој закон.

**Член 7**

Постапките за именување на членови на органите на управување и органи на надзор на јавните установи започнати до денот на отпочнување со примена на овој закон, ќе се завршат согласно законот со кој се започнати.

**Член 8**

Овој закон влегува во сила осмиот ден од денот на објавувањето во “Службен весник на Република Северна Македонија”, а ќе започне да се применува \_\_\_\_\_\_\_\_\_\_ од денот на влегувањето во сила.